钦定古今图书集成/方舆汇编/职方典/第1281卷 > 《零陵万石亭记》前人
## 钦定古今图书集成/方舆汇编/职方典/第1281卷 > 《零陵万石亭记》前人

御史中丞清河男崔公来莅永州。间日登城北墉，临
于荒野丛翳之隙，见怪石特出，度其下必有殊胜。步
自西门，以求其墟，伐竹披奥，攲侧以入。“绵谷跨谿，皆
大石林立，涣若云奔，错若碁置，怒者虎斗，企者鸟厉。
抉其穴则鼻口相岈，搜其根则蹄股交峙，环行𥈭目，
疑若搏噬。”于是刳辟朽壤，剪焚榛秽，决浍沟，导伏流，
散为疏林，洄为清池。寥廓泓渟，若造物者始判清浊，
效奇于兹地，非人力也。乃立游亭，以宅厥中。亭之西石若掖分，可以眺望。其上青壁斗绝，沈于渊源，莫究
其极。自下而望，则合为攒峦，与山无穷。明日，州邑耄
老杂然而至，曰：“吾侪生是州，艺是野，眉庞齿鲵，未尝
知此。岂天坠地出，设兹神物，以彰我公之德。”欤既贺
而请名，公曰：“是石之数不可知，以其多而命之曰万
石亭。”耄老又言之曰：“懿夫公之名亭也，岂专状物而
巳哉？”公尝六为二千石，既盈其数，然而有道之士，咸
恨公之嘉绩，未洽于人，敢颂休声，祝于明神。汉之三
公，秩号万石，我公之德，宜受兹锡。汉有礼臣，惟万石
君，我公之化，始于闺“门，道合于古，祐之自天，野夫献
辞，我公万年。宗元尝以笺奏隶《尚书》，得专笔削，以附
《零陵故事》。”时元和十年五月五日记。